Γεγονότα Οκτωβρίου 2013

Παρατίθενται παρακάτω σημαντικά γεγονότα απ' όλο τον κόσμο που συνέβησαν το μήνα Οκτώβριο του 2013, συνοδευόμενα από τις πηγές μέσω των οποίων μεταδόθηκαν. 

 1 Οκτωβρίου 
Πόλεμος και επιθέσεις
Εμφύλιος πόλεμος στη Συρία:
Ομάδα του Οργανισμού για την Απαγόρευση των Χημικών Όπλων εισέρχεται στη Συρία με σκοπό την έναρξη καταστροφής των αποθεμάτων χημικών όπλων από τη Δαμασκό. (BBC)
Νόμος και έγκλημα
Ο πολιτικός Σαλαχουντίν Κουάντερ Τσοντουρί από το Μπανγκλαντές καταδικάζεται σε θάνατο για εγκλήματα πολέμου κατά τον Απελευθερωτικό Πόλεμο. (BBC)
Διεθνείς σχέσεις
Η κυβέρνηση της Βενεζουέλας αποπέμπει 3 Αμερικανούς διπλωμάτες, κατηγορώντας τους για "οικονομική δολιοφθορά". (BBC)
Πολιτική
Κλείνουν οι δημόσιες υπηρεσίες στις ΗΠΑ εξαιτίας της διαφωνίας στο Κογκρέσο για τον προϋπολογισμό. (Το Βήμα)
Στη Βοσνία-Ερζεγοβίνη διεξάγεται για πρώτη φορά από το 1991 απογραφή πληθυσμού και νοικοκυριών. (in.gr)

 2 Οκτωβρίου 
Πόλεμος και επιθέσεις
Ένοπλοι καταρρίπτουν στρατιωτικό ελικόπτερο στο βόρειο Ιράκ, με αποτέλεσμα να σκοτωθούν και τα 4 μέλη του πληρώματος. (Reuters) 

Πολιτική και εκλογές
Ψήφο εμπιστοσύνης από τη Γερουσία με 235 υπέρ επί συνόλου 307 παρόντων γερουσιαστών λαμβάνει η κυβέρνηση του Ενρίκο Λέτα στην Ιταλία, με την υποστήριξη και του Σίλβιο Μπερλουσκόνι, ο οποίος αρχικά είχε απειλήσει να καταψηφίσει την κυβέρνηση. (Ελευθεροτυπία)
Συλλαμβάνονται στην Κύπρο 2 στελέχη του ΑΚΕΛ για την αγοραπωλησία τουρκοκυπριακού ακινήτου (υπόθεση Δρομολαξιάς). (Ημερησία)

 3 Οκτωβρίου 

Καταστροφές και δυστυχήματα
Από συντριβή αεροσκάφους με 27 επιβαίνοντες στο Διεθνές Αεροδρόμιο Μουρτάλα Μουχάμεντ του Λάγκος στη Νιγηρία σκοτώνονται 13 άτομα. (BBC)
Από πυρκαγιά σε πλοίο που μεταφέρει μετανάστες στις ακτές της Λαμπεντούσα στην Ιταλία, σκοτώνονται 195 άτομα. Άλλα 155 διασώθηκαν. (The New York Times)
Πολιτική
Γίνεται γνωστό ότι η Γκάμπια προτίθεται να αποχωρήσει από την Κοινοπολιτεία, 48 χρόνια μετά την ένταξή της στον οργανισμό που απαρτίζεται από 54 μέλη (Ηνωμένο Βασίλειο και πρώην αποικίες του). (Daily Telegraph)
Αθλητισμός
Ο Γάλλος Σεμπαστιάν Οζιέ κατακτά το παγκόσμιο πρωτάθλημα ράλι λίγο πριν ξεκινήσει επίσημα το Ράλι Γαλλίας, λόγω της ιδιομορφίας του αγώνα της Αλσατίας. (Ελευθεροτυπία)

 4 Οκτωβρίου 
Πόλεμος και επιθέσεις
Σε νέες συγκρούσεις ανάμεσα σε υποστηρικτές και σε αντιπάλους του ανατραπέντα προέδρου Μοχάμεντ Μόρσι της Αιγύπτου, σκοτώνονται 4 άτομα. (Reuters) , (BBC)
Πολιτική και εκλογές
Στις κάλπες προσέρχονται οι Ιρλανδοί ψηφοφόροι με σκοπό να αποφασιστεί αν η ιρλανδική Γερουσία (Άνω Βουλή) θα καταργηθεί. Οι ψηφοφόροι τάσσονται κατά της κατάργησης, με ποσοστό 51,7% έναντι 48,3% που ψήφισαν αρνητικά. (in.gr)

Δυστυχήματα
Από πτώση λεωφορείου σε χαράδρα στο Μεξικό σκοτώνονται τουλάχιστον 14 άτομα. (Ναυτεμπορική)

 5 Οκτωβρίου 
Πόλεμος και επιθέσεις
Συλλαμβάνεται στην Τρίπολη της Λιβύης από τις αμερικανικές δυνάμεις "Δέλτα" ο Ανάς αλ Λιμπί, καταζητούμενος για τις βομβιστικές επιθέσεις στις αμερικανικές πρεσβείες στην Κένυα και στην Τανζανία το 1998. (New York Times)
Ένοπλοι επιτίθενται σε στρατιωτικό σημείο ελέγχου κοντά στην πόλη Μπάνι Γουαλίντ με αποτέλεσμα να σκοτωθούν 15 άντρες του λιβυκού στρατού. (BBC)

 6 Οκτωβρίου 
Πόλεμος και επιθέσεις
Συνεχίζονται οι διαδηλώσεις από ισλαμιστές στην Αίγυπτο, με απολογισμό τουλάχιστον 33 νεκρούς σε συγκρούσεις μεταξύ υποστηρικτών και αντιπάλων του έκπτωτου προέδρου Μοχάμεντ Μόρσι κατά την 40ή επέτειο από το πέρασμα του Σινά το 1973. (Reuters) (Euronews) 
Σκοτώνονται τουλάχιστον 14 μαθητές και ο δάσκαλός τους σε επίθεση που πλήττει το προαύλιο σχολείου στην πόλη Τελ Αφάρ του Ιράκ. (Sigma Live)

Δυστυχήματα
Στο Μεξικό σκοτώνονται τουλάχιστον 8 άτομα και περισσότερα από 80 τραυματίζονται, όταν στη διάρκεια επίδειξης, όχημα, με λάστιχα που έφταναν ακόμη και το 1,5 μέτρο σε ύψος, εξετράπη της πορείας του και έπεσε πάνω στο κοινό. (Καθημερινή)

Νόμος και έγκλημα
Σε ανταλλαγή πυροβολισμών στο Φρέσνο της Καλιφόρνια σκοτώνεται 1 άτομο και άλλα 12 τραυματίζονται. (AP via San Francisco Chronicle)

Αθλητισμός
Στην καλαθοσφαίριση, ο Ολυμπιακός κατακτά το Διηπειρωτικό Κύπελλο για 1η φορά στην ιστορία του, με νίκη στον δεύτερο τελικό επί της Πινέιρος Σκάι με 86-69. Οι Βραζιλιάνοι είχαν ηττηθεί στον πρώτο τελικό με 81-70. (Ελευθεροτυπία)

 7 Οκτωβρίου 
Πόλεμος και επιθέσεις
Σε ενέδρα στα δυτικά της Ισμαηλίας, κοντά στη Διώρυγα του Σουέζ σκοτώνονται 6 Αιγύπτιοι στρατιώτες. Στο Νότιο Σινά, σε επίθεση βομβιστή καμικάζι σκοτώνονται 3 άνθρωποι και άλλοι 55 τραυματίζονται στην επαρχιακή πρωτεύουσα Ελ-Τορ. (Reuters)  (Al Jazeera)
Πολιτική και εκλογές
Σε κάθειρξη 20 ετών καταδικάζεται για την υπόθεση παράνομων αμοιβών ο πρώην υπουργός Άκης Τσοχατζόπουλος. (in.gr)
Ο Μουλάτου Τεσόμε διαδέχεται τον Γκίρμα Ουόλντε-Γκιόργκις ως πρόεδρος της Αιθιοπίας. (ERTA)

Επιστήμη
Το Νόμπελ Ιατρικής απονέμεται από κοινού στους Αμερικανούς Τζέιμς Ρόθμαν και Ράντι Σέκμαν και στο Γερμανό Τόμας Ζίντχοφ για την έρευνα που διεξήγαγαν και αφορά τον τρόπο με τον οποίο τα κύτταρα οργανώνουν το σύστημα μεταφοράς τους. (Ελευθεροτυπία)

 8 Οκτωβρίου 
Επιστήμη
Το Νόμπελ Φυσικής απονέμεται από κοινού στο Βρετανό Πολ Χιγκς και στο Βέλγο Φρανσουά Ανγκλέρ για τη θεωρητική ανακάλυψη του μηχανισμού που συνεισφέρει στην κατανόησή μας για την προέλευση της μάζας των υποατομικών σωματιδίων. (Ναυτεμπορική)
Καταστροφές
Τουλάχιστον 4 άτομα σκοτώνονται και εκατοντάδες χιλιάδες απομακρύνονται από τις εστίες τους από τον τυφώνα Φίτοου, που έπληξε την Κίνα χθες. (Reuters) 

 9 Οκτωβρίου 
Πόλεμος και επιθέσεις;
Περί τα 60 άτομα σκοτώνονται σε συγκρούσεις ανάμεσα σε πολιτοφυλακές και πρώην αντάρτες Σελέκα στην Κεντροαφρικανική Δημοκρατία. (Reuters) 

Οικονομία
Ο πρόεδρος των ΗΠΑ Μπαράκ Ομπάμα διορίζει την Τζάνετ Γέλεν ως την επόμενη πρόεδρο της ομοσπονδιακής κεντρικής τράπεζας των Ηνωμένων Πολιτειών (FED), που θα διαδεχθεί τον Μπεν Μπερνάνκε. (Reuters) 

Καταστροφές και δυστυχήματα
Από πυρκαγιά σε εργοστάσιο υφασμάτων στην επαρχία Γκαζιπούρ του Μπανγκλαντές, σκοτώνονται 10 άνθρωποι. (AP μέσω ABC)

Διεθνείς σχέσεις
Οι ΗΠΑ διακόπτουν τη στρατιωτική και οικονομική βοήθεια προς την Αίγυπτο. (RT)
Αρχίζουν στο Μπρουνέι η 25η σύνοδος κορυφής του ASEAN και 8η σύνοδος κορυφής των χωρών της Ανατολικής Ασίας. (Russia India Report)

Πολιτική και εκλογές
Στις κάλπες για τις προεδρικές εκλογές προσέρχονται οι ψηφοφόροι στο Αζερμπαϊτζάν με τον πρόεδρο Ιλχάμ Αλίγιεφ να επανεκλέγεται εν μέσω αμφισβητήσεων για το αδιάβλητο των εκλογών. (BBC)
Σε επιτυχή χειρουργική επέμβαση αφαίρεσης αιματώματος υποβάλλεται η πρόεδρος της Αργεντινής Κριστίνα Φερνάντες. Στα καθήκοντά της θα την αναπληρώνει επί έναν μήνα περίπου ο αντιπρόεδρος Αμάδο Μπουντού. (BBC)

Επιστήμη
Με το Νόμπελ Χημείας βραβεύονται οι Μάρτιν Κάρπλους, Μάικλ Λέβιτ και Άριεχ Βάρσελ για το λογισμικό που χρησιμοποιείται σήμερα στη μοντελοποίηση των χημικών διαδικασιών. (Το Βήμα)

 10 Οκτωβρίου 
Πόλεμος και επιθέσεις
Απάγεται από το ξενοδοχείο του στην Τρίπολη της Λιβύης ο πρωθυπουργός Αλί Ζεϊντάν, για να απελευθερωθεί αργότερα. (The Telegraph) (AFP via France 24)

Τέχνες και κουλτούρα
Στην Καναδή συγγραφέα Άλις Μάνρο απονέμεται το Νόμπελ Λογοτεχνίας για το 2013.(CNN)
Ανακοινώνονται επίσημα τα δεύτερα (εναλλακτικά) ονόματα για τη Βόρεια και τη Νότια Νήσο στη Νέα Ζηλανδία.(TV New Zealand)

Πολιτική και εκλογές
Διαλύεται η κυβέρνηση του Μαλάουι από την πρόεδρο Τζόις Μπάντα εν μέσω ενός σκανδάλου οικονομικής απάτης.(Reuters) 

 11 Οκτωβρίου 
Πόλεμος και επιθέσεις
Το Ισλαμικό Κράτος του Ιράκ και του Λεβάντ κατηγορείται από το Παρατηρητήριο Ανθρωπίνων Δικαιωμάτων για το θάνατο τουλάχιστον 190 χωρικών σε φιλοκυβερνητικές περιοχές και την απαγωγή εκατοντάδων άλλων. (Washington Post)

Καταστροφές και δυστυχήματα
Σε νέο ναυάγιο με θύματα μετανάστες μεταξύ της Μάλτας και της Σικελίας, χάνουν τη ζωή τους περισσότερα από 30 άτομα και άλλα 206 διασώζονται. Στο μεταξύ, ο απολογισμός των νεκρών από άλλο ναυάγιο στη Λαμπεντούζα ανήλθε στους 359. (in.gr)
Από φωτιά σε νοσοκομείο της επαρχίας Φουκουόκα στην Ιαπωνία χάνουν τη ζωή τους 10 άνθρωποι. (BBC)

Διεθνείς σχέσεις 
Ο Οργανισμός για την Απαγόρευση των Χημικών Όπλων κερδίζει το Νόμπελ Ειρήνης. (BBC) (Reuters μέσω ABC News Australia)

 12 Οκτωβρίου 
Καταστροφές και δυστυχήματα
Ο τυφώνας Ναρί πλήττει τις Φιλιππίνες με αποτέλεσμα το θάνατο τουλάχιστον 5 ατόμων και αφήνοντας 2 εκατ. ανθρώπους χωρίς ρεύμα. (AFP μέσω ABC News)
Τουλάχιστον 50 άτομα σκοτώνονται σε δυστύχημα στην επαρχία Λα Κονβενσιόν στο Περού.(Reuters μέσω ABC Australia)
Από εκρήξεις που συμβαίνουν σε εργοστάσιο πυροτεχνημάτων στο Βιετνάμ σκοτώνονται τουλάχιστον 21 άνθρωποι και άλλοι 98 τραυματίζονται. (Καθημερινή)

Οικονομία
Σε συμφωνία για ανταλλαγή νομισμάτων αξίας έως και 10 δισ. δολαρίων καταλήγουν η Νότια Κορέα και η Ινδονησία. Με βάση τη συμφωνία, οι χώρες θα ανταλλάξουν 10,7 τρισεκατομμύρια ουόν με 115 τρισεκατομμύρια ρουπίες. (Ελευθεροτυπία)

Αθλητισμός
Στην πυγμαχία, ο Τίμοθι Μπράντλεϊ νικά το Χουάν Μανουέλ Μάρκες και κατακτά τον παγκόσμιο τίτλο στα ημιβαρέα βάρη του WBO. (Los Angeles Times)

 13 Οκτωβρίου 
Καταστροφές και δυστυχήματα
Από πανικό σε γέφυρα κοντά στο ναό Ραταράνγκ Μάτα στην επαρχία Ντάτα, στο κρατίδιο Μάντια Πραντές της Ινδίας, 115 άτομα σκοτώνονται και άλλα 120 τραυματίζονται. Η τραγωδία συνέβη κατά τον εορτασμό του ινδουιστικού φεστιβάλ Ναρβάτρι.(BBC)

Πολιτική και εκλογές
Ο Μπιλ Σόρτεν εκλέγεται πρόεδρος του ομοσπονδιακού Εργατικού Κόμματος της Αυστραλίας, επικρατώντας του Άντονι Αλμπανέζε στην ψηφοφορία για αρχηγό του κόμματος. (Yahoo! News)
Έπειτα από διήμερη κηδεία με τιμές αρχηγού κράτους, γίνεται η ταφή του Βιετναμέζου στρατηγού Βο Νγκουγέν Γκιαπ, ήρωα του πολέμου της ανεξαρτησίας. (BBC)

 14 Οκτωβρίου 
Πόλεμος και επιθέσεις
Οι αρχές στην Αιθιοπία αναφέρουν ότι σχέδιο για επίθεση από Σομαλούς στη διάρκεια ποδοσφαιρικού αγώνα στην Αντίς Αμπέμπα για το Παγκόσμιο Κύπελλο απέτυχε όταν πυροδοτήθηκαν τα εκρηκτικά εντός της οικίας των επίδοξων δραστών, σκοτώνοντας 2 από τους επίδοξους βομβιστές αυτοκτονίας. (Reuters UK) 

Οικονομία
Το Νόμπελ Οικονομικών Επιστημών πηγαίνει σε 3 Αμερικανούς, για τη συνεισφορά τους στην σύγχρονη θεωρία της χρηματοοικονομικής: είναι οι Γιουτζίν Φέιμα, Λαρς Πίτερ Χάνσεν και Ρόμπερτ Σίλερ. (Royal Swedish Academy of Sciences) 

Καταστροφές και δυστυχήματα
Ο αριθμός των νεκρών από τον κυκλώνα Φαϊλίν ανέρχεται σε 18 στην Ινδία. (AFP διά Sydney Morning Herald)

 15 Οκτωβρίου 
Πόλεμος και επιθέσεις
Από έκρηξη βόμβας στην επαρχία Λογκάρ σκοτώνεται ο κυβερνήτης Αρσάλα Τζαμάλ και τραυματίζονται αρκετά ακόμα άτομα. (Reuters διά IOL)

Καταστροφές και δυστυχήματα
Σεισμός μεγέθους 7,2 βαθμών της κλίμακας Ρίχτερ ανακοινώνεται στις Φιλιππίνες κοντά στην πόλη του Μπαλιλιχάν στην επαρχία Μποχόλ, με αποτέλεσμα να σκοτωθούν τουλάχιστον 74 άτομα. (Reuters) 

Νόμος και έγκλημα
Ο πρώην πρόεδρος της Λιβερίας, Τσαρλς Τέιλορ φτάνει στο Ηνωμένο Βασίλειο με σκοπό να εκτίσει το υπόλοιπο της 50χρονης ποινής του. Είναι ο πρώτος αρχηγός κράτους που καταδικάστηκε για εγκλήματα πολέμου από την εποχή του Δευτέρου Παγκοσμίου Πολέμου. (BBC)

Τέχνες και γράμματα
Το Βραβείο Μπούκερ απονέμεται στη Νεοζηλανδή συγγραφέα Έλινορ Κάτον, η οποία σε ηλικία 28 ετών, γίνεται και το μικρότερο σε ηλικία πρόσωπο που βραβεύτηκε με το εν λόγω βραβείο, στην ιστορία του θεσμού. (Καθημερινή)

 16 Οκτωβρίου 
Πόλεμος και επιθέσεις
Εμφύλιος πόλεμος στη Συρία:
21 άτομα σκοτώνονται από νάρκη σε μικρό λεωφορείο στην πόλη Νάβα της νότιας Συρίας, με ακτιβιστές να θεωρούν υπεύθυνο το συριακό στρατό. (Reuters) , (BBC)
Οικονομία
Ο επικεφαλής της πλειοψηφίας στη Γερουσία, Δημοκρατικός Χάρι Ράιντ ανακοινώνει ότι οι ηγέτες της Γερουσίας κατέληξαν σε διμερή συμφωνία με στόχο να αποφευχθεί η χρεοκοπία και να επανέλθουν οι υπηρεσίες στις ΗΠΑ, οι οποίες δεν λειτούργησαν για 16η συνεχή ημέρα. (Ναυτεμπορική)
Καταστροφές και δυστυχήματα
Από συντριβή αεροσκάφους των αερογραμμών του Λάος στον ποταμό Μεκόνγκ κοντά στο Διεθνές Αεροδρόμιο Πάξε σκοτώνονται 44 άνθρωποι. (BBC)
Ο τυφώνας Ουίφα πλήττει την Ιαπωνία, με αποτέλεσμα τουλάχιστον 14 θανάτους. (The Australian)
Από τη βύθιση πλοίου με σημαία Παναμά στις ακτές της Νότιας Κορέας χάνουν τη ζωή τους 9 ναύτες και άλλοι 2 αγνοούνται. (Yonhap)

Επιστήμη
Δύτες στη Ρωσία καταφέρνουν να ανασύρουν ένα κομμάτι από το μετεωρίτη του Τσελιαμπίνσκ, ο οποίος προσγειώθηκε εκεί στις 15 Φεβρουαρίου 2013. Πρόκειται για ένα από τα μεγαλύτερα τμήματα μετεωρίτη που έχουν ποτέ βρεθεί. (BBC)

 17 Οκτωβρίου 
Πόλεμος και επιθέσεις
Από έκρηξη νάρκης σκοτώνονται 3 αστυνομικοί στην επαρχία Γκαντσιρόλι του κρατιδίου Μαχαράστρα στην Ινδία.(Zee News)
Τουλάχιστον 59 άνθρωποι σκοτώνονται σε ολόκληρο το Ιράκ, συμπεριλαμβανομένων και τουλάχιστον 15 νεκρών σε επίθεση αυτοκτονίας με παγιδευμένο φορτηγό.(Reuters) 
Σε ενέδρα υπόπτων ανταρτών του κινήματος Renamo σκοτώνονται 7 στρατιώτες στη Μοζαμβίκη. (Reuters) 

Οικονομία
Υπογράφεται από τον Αμερικανό πρόεδρο Μπαράκ Ομπάμα μια διμερής συμφωνία που εγκρίθηκε από το Κογκρέσο για την επαναλειτουργία των δημοσίων υπηρεσιών στις ΗΠΑ και την επίλυση της κρίσης χρέους.(The Hill) 

Καταστροφές
Ο αριθμός των νεκρών στις Φιλιππίνες από τον πρόσφατο σεισμό ανέρχεται σε 156 με τους τραυματίες να αριθμούν τους 374. (Wall Street Journal) 
Τουλάχιστον 18 άτομα σκοτώνονται και άλλα 45 αγνοούνται στην Ιαπωνία έπειτα από το χθεσινό πέρασμα του τυφώνα Ουίφα. (Zee News)

Πολιτική και εκλογές
Εκλέγονται μη μόνιμα μέλη του Συμβουλίου Ασφαλείας των Ηνωμένων Εθνών η Ινδονησία, η Λιθουανία, η Νιγηρία, η Σαουδική Αραβία, το Τσαντ και η Χιλή με θητεία 2 ετών, αρχομένης από την 1η Ιανουαρίου 2014. (Reuters) 

 18 Οκτωβρίου 
Διεθνείς σχέσεις
Ο Καναδάς υπογράφει συμφωνία με την Ευρωπαϊκή Ένωση για ελεύθερο εμπόριο και για τα πνευματικά δικαιώματα. CBC
Νόμος και έγκλημα
Το Συνταγματικό Συμβούλιο της Γαλλίας αποφαίνεται ότι οι δήμαρχοι της χώρας δεν μπορούν να αρνηθούν την έγκριση του γάμου μεταξύ ατόμων του ίδιου φύλου. (France 24)
Πολιτική και εκλογές
Η Σαουδική Αραβία ανακοινώνει ότι θα αρνηθεί την έδρα στο Συμβούλιο Ασφαλείας των Ηνωμένων Εθνών, μετά τη χθεσινή εκλογή της με διετή θητεία. Το Ριάντ επικαλείται την ανικανότητα του ΟΗΕ να σταματήσει την επίθεση με χημικά που έγινε στην Γκάουτα της Συρίας. (BBC)
Επιστήμη
Ανακαλύπτεται ο αστεροειδής 2013 TV135 με πιθανότητα 1 στις 63.000 να συγκρουστεί με τη Γη το 2032.(CNN)

19 Οκτωβρίου
Πόλεμος και επιθέσεις
Τουλάχιστον 16 στρατιώτες σκοτώνονται σε επίθεση που εκδηλώνεται στο προάστιο Τζαραμάνα της Δαμασκού. (Σκάι)
Σε νέα επίθεση με στόχο στρατιώτες από την Αιθιοπία και το Τζιμπουτί που σημειώνεται στη Σομαλία, σκοτώνονται 13 άτομα. Την ευθύνη αναλαμβάνει η οργάνωση Αλ Σαμπάμπ. (Καθημερινή)
Δυστυχήματα
Από τη συντριβή αεροσκάφους με αλεξιπτωτιστές στο νότιο Βέλγιο, σκοτώνονται 10 άτομα.(in.gr)
Πολιτική και εκλογές
Δικαστήριο στο Μιλάνο διατάσσει να παραμείνει εκτός δημοσίων αξιωμάτων επί διετία ο καταδικασθείς για φοροδιαφυγή πρώην πρωθυπουργός της Ιταλίας, Σίλβιο Μπερλουσκόνι. (Πρώτο Θέμα)

20 Οκτωβρίου	
Πόλεμος και επιθέσεις
Από έκρηξη παγιδευμένου αυτοκινήτου στην πόλη Χάμα της Συρίας, σκοτώνονται τουλάχιστον 30 άνθρωποι. (Ελευθεροτυπία)
Σε επίθεση αυτοκτονίας με λεωφορείο σε καφέ στη Βαγδάτη σκοτώνονται τουλάχιστον 38 άτομα.(Καθημερινή)
Από τυφλά πυρά ενόπλων σε χριστιανικό ναό στο Κάιρο σκοτώνονται 3 άνθρωποι και άλλοι 7 τραυματίζονται.(Ζούγκλα)
Πολιτική και εκλογές
Στις κάλπες για τις πρόωρες βουλευτικές εκλογές προσέρχονται οι ψηφοφόροι στο Λουξεμβούργο. Το Χριστιανικό Κοινωνικό Λαϊκό Κόμμα (CSV) του μακροβιότερου Ευρωπαίου πρωθυπουργού Ζαν-Κλοντ Γιούνκερ είναι πρώτο αλλά με απώλειες. (Ναυτεμπορική) 
Καταστροφές και δυστυχήματα
Ο πρωθυπουργός της Νέας Νότιας Ουαλίας Μπάρι Ο' Φάρελ, κηρύσσει κατάσταση εκτάκτου ανάγκης λόγω των δασικών πυρκαγιών που έχουν ήδη ως απολογισμό 1 νεκρό και καταστροφές σε εκατοντάδες σπίτια. (BBC)

 21 Οκτωβρίου 
Πόλεμος και επιθέσεις
Από έκρηξη βόμβας στην πόλη Βόλγογκραντ της Ρωσίας, σκοτώνονται τουλάχιστον 5 άτομα και άλλα 20 τραυματίζονται. (Russia Today)
Από έκρηξη σε τρένο που μετέβαινε στις πόλεις Ραβαλπίντι και Κουέτα του Πακιστάν σκοτώνονται 5 άνθρωποι και άλλοι 6 τραυματίζονται. (The Express)

Πολιτική
Το Νιου Τζέρσεϊ γίνεται η 14η πολιτεία των ΗΠΑ που επιτρέπει το γάμο μεταξύ ατόμων του ιδίου φύλου. (NBC New York)

Επιστήμη
Αμερικανοί ερευνητές στο Χάρβαρντ πέτυχαν να αλλάξουν τη γλώσσα στην οποία είναι γραμμένες οι γενετικές πληροφορίες που βρίσκονται σε ένα βακτήριο. Το εν λόγω επίτευγμα θα μπορούσε να αξιοποιηθεί για την παραγωγή νέων μορίων στο χώρο της βιοτεχνολογίας. (in.gr )

Νόμος και έγκλημα
Ένοπλος μαθητής σκοτώνει τον καθηγητή του σε Γυμνάσιο της Νεβάδα των ΗΠΑ και στη συνέχεια αυτοκτονεί. Δύο συμμαθητές του δράστη και αυτόχειρα τραυματίστηκαν. (euronews.com) 
Προφυλακίζονται κατηγορούμενοι για απαγωγή ανηλίκου και υφαρπαγή εγγράφων το ζεύγος των Ρομά για την υπόθεση ενός μικρού κοριτσιού, της Μαρίας, που βρέθηκε σε καταυλισμό Ρομά στα Φάρσαλα. Ο προφυλακισθείς άντρας υποστήριξε ότι το παιδί τους παραδόθηκε όταν ήταν βρέφος από έναν Βούλγαρο Ρομά και τη σύζυγό του. (Ελευθεροτυπία)

 22 Οκτωβρίου 
Επιστήμη και τεχνολογία
Η εταιρεία Apple ανακοινώνει την κυκλοφορία του iPad Air και τη διαθεσιμότητα της νέας έκδοσης OS X, της Mavericks. (CNN)

Νόμος και έγκλημα
 Η Επικράτεια Αυστραλιανής Πρωτεύουσας γίνεται το πρώτο έδαφος της Αυστραλίας που νομιμοποιεί το γάμο μεταξύ ατόμων του ίδιου φύλου, ενώ η αυστραλιανή κυβέρνηση προσφεύγει στο Ανώτατο Δικαστήριο. (News.com.au)

Πολιτική και εκλογές
Για τις 9 Νοεμβρίου ορίζονται οι προεδρικές εκλογές στις Μαλδίβες. (AP μέσω The Hindu)
Το Μπρουνέι εισάγει τη σαρία (ισλαμικός νόμος).(Ελευθεροτυπία)

 23 Οκτωβρίου 
Σε συγκρούσεις κοντά στο Σίντι Μπουζίντ της Τυνησίας στα νότια της χώρας σκοτώνονται 8 αστυνομικοί και 2 ισλαμιστές μαχητές.(Global Post)
Σε επίθεση καμικάζι με στόχο την ειρηνευτική δύναμη των Ηνωμένων Εθνών MINUSMA κοντά στην πόλη Τεσαλίτ του Μάλι, σκοτώνονται 2 στρατιώτες από το Τσαντ και άλλοι 6 τραυματίζονται. (Reuters) 
Διεθνείς σχέσεις
 Η Κίνα και η Ινδία υπογράφουν νέα αμυντική συμφωνία στα σύνορα των 2 χωρών, με στόχο τη βελτίωση των διμερών σχέσεων.(Al Jazeera) (ABC)
Πολιτική
Χιλιάδες Τυνήσιοι διαδηλωτές βγαίνουν στους δρόμους ζητώντας την παραίτηση της ισλαμιστικής κυβέρνησης υπό το κίνημα Ενάχντα πριν από την έναρξη κρίσιμων συνομιλιών ανάμεσα στην κυβέρνηση και στους ηγέτες της αντιπολίτευσης.(Reuters) 
Έπειτα από τις αμφιλεγόμενες εκλογές του Ιουλίου που είχαν ως αποτέλεσμα την επανεκλογή του Χουν Σεν στην πρωθυπουργία, χιλιάδες άτομα διαδηλώνουν στην Πνομ Πενχ της Καμπότζης εναντίον της κυβέρνησης. (Times of India)

 24 Οκτωβρίου 
Διεθνείς σχέσεις
Η Γερμανία ανακαλεί τον πρεσβευτή της στις ΗΠΑ αναφορικά με τους ισχυρισμούς περί παρακολουθήσεων στο κινητό τηλέφωνο της καγκελαρίου από τις ΗΠΑ. (BBC)
Η καγκελάριος της Γερμανίας προσέρχεται για τη σύνοδο κορυφής των ηγετών της ΕΕ στις Βρυξέλλες και δηλώνει ότι είναι απαράδεκτη η κατασκοπεία μεταξύ φίλων. (Έθνος)
Νόμος και έγκλημα
Ανοίγει ξανά η έρευνα από την αστυνομία της Πορτογαλίας για την υπόθεση εξαφάνισης της Μαντλίν ΜακΚαν.(BBC)
Αθλητισμός
Στο World Series, οι St. Louis Cardinals νικούν 4-2 τους Boston Red Sox και ισοφαρίζουν τη σειρά των τελικών σε 1-1. (ESPN) 

 25 Οκτωβρίου 
Πόλεμος και επιθέσεις
Ο συριακός στρατός εκτέλεσε τον επικεφαλής του Μετώπου Αλ Νάσρα (συνδεόμενο με την Αλ Κάιντα) Αμπού Μοχάμαντ αλ Γκολανί.(AP μέσω Yahoo News)
Στη Νιγηρία ο στρατός ανακοινώνει ότι σκότωσε 74 μέλη της ισλαμιστικής οργάνωσης Μπόκο Χαράμ στη διάρκεια επιχείρησης στο κρατίδιο Μπόρνο στα βορειοανατολικά της χώρας. (Reuters) 
Καταστροφές
Οι αρχές στην Ιαπωνία εκδίδουν προειδοποίηση για τσουνάμι έπειτα από έναν σεισμό μεγέθους 7,3 βαθμών της κλίμακας Ρίχτερ, που έπληξε τις ανατολικές ακτές. (AP μέσω News24)
Πολιτική και εκλογές
Στις κάλπες για τις προεδρικές εκλογές προσέρχονται οι πολίτες στη Μαδαγασκάρη. Στο χειρότερο από τα βίαια περιστατικά που αμαυρώνουν την εκλογική διαδικασία, ένας τοπικός κυβερνητικός αξιωματούχος σκοτώνεται σε εκλογικό κέντρο στην πόλη Μπενενίτρα. Πρόκειται για τις πρώτες εκλογές που διεξάγονται στη χώρα μετά το πραξικόπημα του 2009. (Ναυτεμπορική)
Στην Τσεχία αρχίζει η διήμερη ψηφοφορία για τις βουλευτικές εκλογές. (Τα Νέα)
Νόμος και έγκλημα
Με τη μέθοδο του DNA ταυτοποιείται ότι οι βιολογικοί γονείς της μικρής Μαρίας είναι ένα ζευγάρι Ρομά από τη Βουλγαρία, που έδωσαν το παιδί σε άλλους Ρομά στην Ελλάδα επειδή ήταν πολύ φτωχοί για να το μεγαλώσουν. Το παιδί βρέθηκε σε καταυλισμό Τσιγγάνων στα Φάρσαλα πριν μερικές ημέρες. (Τoronto sun)
Αθλητισμός
Ο Αλέξης Ντανατσίδης κατακτά το χρυσό μετάλλιο στην κατηγορία των -81 κιλών στο παγκόσμιο πρωτάθλημα τζούντο νέων στη Λιουμπλιάνα. (Ελευθεροτυπία)

 26 Οκτωβρίου 
Πόλεμος και επιθέσεις
Εκτελούνται με απαγχονισμό 16 άτομα που σχετίζονται με τρομοκρατικές οργανώσεις στο Ιράν, σε αντίποινα για το θάνατο 14 συνοριοφυλάκων στα σύνορα με το Πακιστάν χθες το βράδυ.(Ναυτεμπορική)
Πολιτική και εκλογές
Οι σοσιαλδημοκράτες κερδίζουν τις χθεσινές βουλευτικές εκλογές στην Τσεχία, με ποσοστό 20,5% των ψήφων έναντι γύρω στο 19% για το νέο κόμμα ΑΝΟ 2011 και 14,9% για το κομμουνιστικό Κόμμα Βοημίας και Μοραβίας.(Φωνή της Ρωσίας)
Χιλιάδες διαδηλωτές πραγματοποιούν πορεία στη Λισαβόνα εναντίον της πολιτικής λιτότητας της κυβέρνησης. (Καθημερινή)
Νόμος και έγκλημα
Ανακοινώνεται από τις αρχές στην Αθήνα ότι κατασχέθηκε στη διάρκεια ερευνών σε διαμερίσματα της ελληνικής πρωτεύουσας η μεγαλύτερη ποσότητα πλαστών εγγράφων στην Ευρώπη. Πρόκειται για 1.134 διαβατήρια, 808 ταυτότητες και περισσότερα από 50.000 υδατογραφήματα όλων των χωρών του κόσμου. (Ελευθεροτυπία)

 27 Οκτωβρίου 
Πόλεμος και επιθέσεις
 Σε 8 εκρήξεις βομβών στην Πάτνα του κρατιδίου Μπιχάρ της Ινδίας σκοτώνονται 5 άνθρωποι και άλλοι 66 τραυματίζονται.(Firstpost)
Στο Ιράκ, σε σωρεία βομβιστικών επιθέσεων με παγιδευμένα οχήματα γύρω από τη Βαγδάτη, σκοτώνονται τουλάχιστον 38 άτομα. (BBC)
Τεχνολογία
Προσγειώνονται με αεροσκάφος της εταιρείας "Wizz Air", οι πρώτοι επιβάτες στο μεγαλύτερο αεροδρόμιο στον κόσμο, που βρίσκεται στο Ντουμπάι, προερχόμενοι από τη Βουδαπέστη. (Καθημερινή)
Πολιτική και εκλογές
Στις κάλπες για τις προεδρικές εκλογές προσέρχονται οι πολίτες στη Γεωργία για να εκλέξουν το διάδοχο του επί 10 χρόνια προέδρου, Μιχαήλ Σαακασβίλι. (Ημερησία)
Στην Αργεντινή διεξάγονται ενδιάμεσες βουλευτικές εκλογές για την εκλογή του 1/3 των μελών της Γερουσίας και της μισής Βουλής των Αντιπροσώπων.(Reuters) 
Αθλητισμός
Ο Γερμανός Σεμπάστιαν Φέτελ κατακτά τον 4ο παγκόσμιο τίτλο του στη Φόρμουλα Ένα και γίνεται ο νεαρότερος σε ηλικία πιλότος που πετυχαίνει κάτι τέτοιο, ισοφαρίζοντας ταυτόχρονα το ρεκόρ των 4 απανωτών τίτλων του Χουάν Μανουέλ Φάντζιο. (Ελευθεροτυπία)

 28 Οκτωβρίου 
Πόλεμος και επιθέσεις
Η Αυστραλία κηρύσσει το τέλος του πολέμου στο Αφγανιστάν. Ο Αυστραλός πρωθυπουργός Τόνι Άμποτ επισκέπτεται την ασιατική χώρα. (Herald Sun)

Καταστροφές και δυστυχήματα
Η καταιγίδα του Σεντ Τζουντ πλήττει την Αγγλία και την Ουαλία, προκαλώντας το θάνατο τουλάχιστον 1 ατόμου, ενώ οι πτήσεις και τα σιδηροδρομικά δρομολόγια ακυρώνονται.(BBC), (AP μέσω CBS News) 
Στην Κίνα, από εισβολή αυτοκινήτου στην πλατεία Τιεν Ανμέν στο Πεκίνο, σκοτώνονται 5 άτομα και τουλάχιστον 38 άλλα τραυματίζονται χτυπώντας πεζούς κατά την πορεία του πριν την ανάφλεξή του. (Ναυτεμπορική) 

Νόμος και έγκλημα
Ο καταδικασμένος για φόνο εξ αμελείας Δρ Κόνραντ Μάρεϊ αποφυλακίζεται. Πρόκειται για το γιατρό που κρίθηκε ένοχος για το θάνατο του καλλιτέχνη Μάικλ Τζάκσον. (ABC News)

Πολιτική και εκλογές
Στον Καναδά στις κάλπες για τις γενικές εκλογές προσέρχονται οι ψηφοφόροι στο Νούναβουτ. (The Globe and Mail)
Στη Γεωργία, νικητής των προεδρικών εκλογών αναδεικνύεται, με ποσοστό άνω του 60%, ο Γκεόργκι Μαργκελασβίλι, προστατευόμενος του πρωθυπουργού Μπιτζίνα Ιβανισβίλι. (euronews) 

 29 Οκτωβρίου 
Πόλεμος και επιθέσεις
Τα Ηνωμένα Έθνη επιβεβαιώνουν την ύπαρξη επιδημίας πολιομυελίτιδας στη Συρία.(CBC)

Οικονομία
Η Τουρκία ανοίγει την πρώτη στον κόσμο θαλάσσια σήραγγα που συνδέει την Ευρώπη και την Ασία κατά μήκος των Στενών του Βοσπόρου στην Κωνσταντινούπολη. (Al Jazeera)

Καταστροφές και δυστυχήματα
Καταιγίδα του Σεντ Τζουντ: Επιβεβαιώνεται ο θάνατος τουλάχιστον 13 ατόμων έπειτα από το πέρασμα της καταιγίδας στη βόρεια Ευρώπη. (ABC News Australia)

Διεθνείς σχέσεις
Σε δημοσίευμα του περιοδικού "Σπίγκελ" ότι η αμερικανική πρεσβεία στην Αθήνα είναι κέντρο υποκλοπών και παρακολούθησης επικοινωνιών. (in.gr)

Πολιτική
Αποπέμπεται από τον πρόεδρο Μπασάρ αλ Άσαντ ο αντιπρόεδρος της Συρίας, Κάντρι Τζαμίλ. (Ελευθεροτυπία)

 30 Οκτωβρίου 
Πόλεμος και επιθέσεις
Από έκρηξη βόμβας στην επίσημη κατοικία του ανώτερου υπουργού του κρατιδίου Μανιπούρ της Ινδίας σκοτώνονται τουλάχιστον 3 άτομα και άλλα 7 τραυματίζονται στην πόλη Ιμπάλ. (IBN) , (NDTV)
Από εκρήξεις βομβών στο Ιράκ σκοτώνονται 20 άνθρωποι. (BBC)
Σημειώνεται επίθεση αυτοκτονίας σε τουριστικό θέρετρο στη Σους της Τυνησίας, ενώ η αστυνομία σε ένα άλλο περιστατικό εξουδετερώνει απόπειρα επίθεσης στον τάφο του Χαμπίμπ Μπουργκίμπα στο Μοναστίρ της Τυνησίας. (Reuters) 

Καταστροφές και δυστυχήματα
Από φωτιά σε λεωφορείο χάνουν τη ζωή τους 44 άτομα στην πόλη Μαμπουμπναγκάρ της Ινδίας κοντά στο Χαϊντεραμπάντ.(NDTV)

Διεθνείς σχέσεις
Ο πρόεδρος της Μογγολίας Τσαχιαγκίν Ελμπεγκντόρτζ γίνεται ο πρώτος αρχηγός κράτους που συναντάται με τον Κιμ Γιονγκ Αν από τότε που ο τελευταίος ανέλαβε την εξουσία. (The Diplomat)

Αθλητισμός
Στο μπέιζμπολ, οι Boston Red Sox κερδίζουν το World Series για το 2013 επικρατώντας των St. Louis Cardinals στον 6ο αγώνα με σκορ 6-1. Πρόκειται για την πρώτη τέτοια διοργάνωση που κερδίζει η ομάδα των Ρεντ Σοκς στη Βοστόνη από το 1918. (ABC News) (USA Today)

 31 Οκτωβρίου 
Δυστυχήματα
Στο Νίγηρα σε ανακοίνωση των σωστικών συνεργείων αναφέρεται ότι βρέθηκαν, στα σύνορα με την Αλγερία, τα πτώματα 92 μεταναστών που πέθαναν στην έρημο από τη δίψα, εγκαταλελειμμένοι από τους ανθρώπους που είχαν αναλάβει τη μεταφορά τους. (Ελευθεροτυπία)

Καταστροφές
 Σεισμός μεγέθους 6,6 Ρίχτερ πλήττει την ανατολική Ταϊβάν. (Καθημερινή)

Διεθνείς σχέσεις
Ο Οργανισμός για την Απαγόρευση των Χημικών Όπλων διακηρύσσει ότι η Συρία έχει καταστρέψει τις 21 επί συνόλου 23 εγκαταστάσεων για χημικά όπλα και ότι τώρα πρέπει να καταστρέψει τα ίδια τα χημικά όπλα. (Reuters) 

  10